### Beslutning

Godkendt.

Tejs Thomsen (Frit Borgerligt Fællesskab), stemte imod med bemærkning om, at solcelleanlæg ikke hjælper på globalt plan i forhold til CO2 reduktion samt risiko for udvaskning af miljøskadelige stoffer herunder PFAS.

### Sagsfremstilling

## Resume og sagens baggrund

Teknik- og Miljøudvalget besluttede på møde den 8. september 2022 at indkalde ideer og forslag til planlægningen for et større solcelleanlæg på [adresse]. Sagen lægger op til udvalgets stillingtagen til, om planlægningen skal fortsætte.

Teknik- og Miljøudvalget besluttede på møde den 5. oktober 2021 at igangsætte planlægning for to nye solcelleanlæg på hhv. [adresse] ved [adresse] og efterfølgende på [adresse] på Asnæs.

## Indstillinger

Chefen for Plan, Byg og Miljø indstiller, at planprocessen fortsætter med henblik på at igangsætte udarbejdelse af Forslag til tillæg til Kommuneplan 2021-2032 og en lokalplan, samt miljøvurdering for opførelsen af et større solcelleanlæg på lokaliteten.

## Behandling

Teknik- og Miljøudvalget.

## Sagsfremstilling

*Om projektet*
Projektet omhandler et areal på ca. 64 ha placeret umiddelbart vest for eksisterende solcelleanlæg og seks store vindmøller på ejendommen.

Det forventes, at der indenfor projektområdet kan etableres solceller med en samlet effekt på ca. 65 MW, hvilket på årsbasis kan levere grøn strøm, svarende til elforbruget for omkring 14.500 husstande.

Projektområdet ligger i landzone og anvendes i dag til landbrugsdrift. For at muliggøre etablering af solcelleanlægget, skal der udarbejdes et tillæg til Kommuneplan 2021-2032, der udlægger området til Teknisk anlæg, samt en lokalplan, der fastlægger de nærmere rammer for udformning mv. af anlægget. Projektet skal i den kommende planlægning tilgodese natur, biodiversitet, rekreative elementer samt inddrage lokalsamfundet, jf. retningslinjerne i kommuneplanen.

*Ideer og forslag til planlægningen*Administrationen har indkaldt ideer og forslag til planlægningen i perioden 11. januar til den 8. februar 2023, jf. bilag 1. Kommunen har modtaget seks bidrag, jf. bilag 2.

De modtagne bidrag indeholder i hovedtræk:
Slots- og Kulturstyrelsen og [adresse] peger på fortidsminder, kulturhistoriske værdier samt beskyttede sten- og jorddiger som fokuspunkter til den kommende planlægning. Emnerne kan håndteres ved respektafstande og overvejelser om anlægsmuligheder der er skånsomme for arealet fysisk som visuelt.

Danmarks Naturfredningsforening giver input til indhold og udformning af projektet, der svarer til retningslinjer i Kommuneplanen for planlægning af solcelleanlæg i det åbne land. Emnerne indgår således allerede i overvejelserne om projektets udformning.

Bemærkninger fra naboer i området refererer til landskabelige hensyn og udtrykker bekymring ved udvidelse af eksisterende industri. Emnerne vil blive belyst og afdækket i den kommende miljøvurdering. Hensynet til naboer vil indgå i den videre planlægningen.

*Miljøvurdering*
Ansøger oplyser, at der gennemføres en frivillig miljøvurdering i overensstemmelse med *Lov om miljøvurdering af planer og programmer og af konkrete projekter (VVM)*. Det vil skabe et solidt overblik over vigtige faktorer i den samtidige planlægning.

*Administrationen bemærker*Den videre planlægning vil tage afsæt i kommuneplanens retningslinjer for større solcelleanlæg i det åbne land, jf. Kommuneplan 2021-2032.

Administrationen vurderer, at de indkomne bemærkninger er relevante fokuspunkter, som vil indgå i det videre planarbejde.

Administrationen anbefaler, at planprocessen fortsætter, herunder at der gennemføres en miljøvurdering af projektet.

## Økonomiske konsekvenser

Ingen.